Helge Sander (V), 2002-04-16:
Vi skal nu førstebehandle Dansk Folkepartis beslutningsforslag om 7 års tjenestepligt for læger.
Forslaget indebærer, at regeringen skal indføre en ordning, så de personer, der uddannes til læger i Danmark, forpligtes til at udøve lægegerning her i landet 7 år efter endt uddannelse.
Forslaget sigter således imod at reducere mangelen på læger her i landet, og forslaget vil ifølge Dansk Folkeparti binde de udenlandske studerende på lægestudiet til at blive i Danmark, når de er færdiguddannede.
Antallet af pladser på medicinstudiet er næsten fordoblet siden starten af 1990'erne, og som følge heraf stiger antallet af nyuddannede læger markant i netop disse år.
Det er rigtigt, at der optages en del udenlandske studerende på netop dette studium; det gælder særlig nordmænd og svenskere.
I henhold til nordiske aftaler og for svenskernes vedkommende EU-bestemmelser har ansøgere fra Sverige og Norge ret til at søge ind på medicinstudiet på akkurat samme vilkår som de danske ansøgere.
Den meget store søgning, der i de sidste år jo i høj grad har været fra Sverige,
er imidlertid et forholdsvis nyt fænomen, og vi ved endnu ikke med sikkerhed, om flertallet vil rejse hjem, efter at de har færdiggjort deres uddannelse.
Der er derimod noget, der tyder på, at særlig svenskerne opgiver studiet efter ganske kort tid, og det er netop det, der har været meget fokus på i dagspressen de sidste par dage.
De årgange, hvor der er mange svenske og norske studerende,
er endnu langtfra kommet gennem studiet.
Den aktuelle lægemangel i Danmark skyldes derfor ikke disse udenlandske studerende.
Det forekommer derfor uhensigtsmæssigt at binde alle kommende læger til tjeneste i Danmark.
Vi vurderer, at der på grund af det øgede optag i 1990'erne inden for de nærmeste år vil være balance mellem udbud og efterspørgsel af yngre læger, og lægemangelen kommer derfor fremover i langt højere grad til at handle om mangel på speciallæger.
Her skal man tænke på, at fra man er blevet uddannet som cand.med. på universiteterne, til man er færdiguddannet som speciallæge, går der i gennemsnit 14-15 år.
Dog er uddannelsestiden for speciallæger inden for almenmedicin nede på 5-6 år i gennemsnit.
Det kan komme til at virke noget uoverskueligt for de studerende, at de efter 6-7 års studier bliver låst fast i yderligere 7 år, og dermed kunne ordningen få den negative konsekvens, at folk holder op med at søge ind på lægestudiet.
Man kunne også frygte, at de lægestuderende kunne blive fristet til at falde fra i lige akkurat det sidste studieår for at stå friere.
Endelig ville ordningen også ramme hele det lægelige arbejdsmarked.
Et karriereskift til f.eks. forskervejen eller til industrien
Regeringen er derudover af den opfattelse, at ordningen går meget dårligt i spænd med EU-princippet om arbejdskraftens frie bevægelighed.
Ordningen forekommer på den baggrund alt for omfattende, og det gælder også det rent administrative. Samlet set mener regeringen ikke, at Dansk Folkepartis forslag vil få den tilsigtede virkning, men vi vil dog tage spørgsmålet om den nordiske overenskomst op i Nordisk Ministerråd, inden den udløber.
Jeg vil ganske kort takke for den brede tilslutning, og så må vi jo leve med, at Enhedslisten ikke vil være med, selv om jeg selvfølgelig er lidt utryg ved hr. Keld Albrechtsens vurdering af min dømmekraft både nu og fremover. Jeg vil også gerne fra min side i forlængelse af de fleste indlæg kvittere for det fine samarbejde, vi har, som jo meget naturligt ligger i forlængelse af det teleforlig, som blev indgået i 1999.
Jeg erkender, som det også blev fremført af enkelte af ordførerne, at der her er tale om to meget tekniske lovforslag, og skulle det være således, at partierne under udvalgsbehandlingen føler anledning til at få præciseret nogle af tingene, er vi naturligvis altid beredt.
Det er jeg også for så vidt angår det, som fru Bodil Kornbek ganske kort var inde på her til sidst, selve auktionsmodellen.
Det er således, at der er blevet rejst en række spørgsmål om den, fordi det er noget ganske nyt, og det er også korrekt, som det fremgår af flere af høringssvarene, at det er så nyt, at der endnu ikke er foretaget nogen endelig evaluering.
Det, vi må konstatere, er, at vi nu har fået konstateret, at auktionsmodellen har vist sig egnet som metode, og det er så langt, som vi kan komme nu.
Men skulle der være yderligere spørgsmål, er vi selvfølgelig også meget parat til at besvare dem under udvalgsarbejdet.